Министарство пољопривреде, шумарства и водопривреде, на основу члана 79. Закона о дивљачи и ловству („Службени гласник РС”, број 18/10), расписује

**КОНКУРС**

**за расподелу средстава Буџетског фонда за развој ловства Републике Србије**

**у 2020. години**

**I.**

Расписује се конкурс за расподелу средстава Буџетског фонда за развој ловства Републике Србије у 2020. години (у даљем тексту: Конкурс), за израду и реализацију програма и пројеката развоја ловства и унапређивања стања популација дивљачи и њених станишта у ловиштима Републике Србије која се налазе у подручју које је решењем Управе за ветерину проглашено зараженим подручјем, као и подручјем високог ризика од заразне болести Афричке куге свиња (у даљем тексту: АКС) у износу од 39.295.199,98 динара за следеће видове радова:

1. изградња/адаптација објеката за привремено складиштење одстрељене дивљачи на функционално значајној локацији у ловишту;
2. набавка одговарајућих хранива и других средстава ради унапређења прихране и здравствене заштите дивљачи;
3. подршка спровођењу мониторинга (набавку посебних дигиталних камера – фотоклопки, двогледа и других уређаја за осматрање и праћење дивљачи у функцији развоја мониторинга, набавку новог теренског возила и других средстава у функцији мониторинга);
4. набавка дивљачи фазан (*Phasianus colchicus*) ради уношења у ловиште.

**II.**

Пријаву на Конкурс (у даљем тексту: Пријава) за наведене радове из тачке I. Конкурса могу поднети искључиво корисници ловишта са подручја Републике Србије, изузев са подручја Аутономне покрајине Војводина, чија се ловишта налазе у подручју које је решењем Управе за ветерину проглашено зараженим подручјем, као и подручјем високог ризика од АКС-а (у даљем тексту: Подносилац пријаве).

**III.**

Пријава се подноси у писаној форми на одговарајућем пријавном обрасцу – **Пријавни образац 2020. - АКС** на адресу: Министарство пољопривреде, шумарства и водопривреде – Управа за шуме, 11070 Нови Београд, Омладинских бригада број 1.

Пријавни образац 2020. - АКС који је одговарајући за овај Конкурс преузимају се са сајта Управе за шуме: [**www.upravazasume.gov.rs**](http://www.upravazasume.gov.rs/).

Пријавни образац 2020. - АКС је потребно попунити искључиво на рачунару тако да се у одговарајући неосенчени део табеле упишу одговарајући подаци.

Пријавни образац 2020. - АКС који се доставља мора бити потписан од стране законског заступника Подносиоца пријаве.

Рок за достављање пријава по овом Конкурсу је 15 дана од дана објављивања у ,,Службеном гласнику Републике Србије”.

Министарство ће у року од 30 дана од дана затварања Конкурса извршити одабир програма/пројеката за уговарање.

**IV.**

Подносилац пријаве за радове под редним бројем 1. из тачке I. Конкурса уз Пријаву обавезан је да достави следећу документацију:

* одлуку органа управљања о прихватању програма/пројекта са којим се конкурише;
* изјаву одговорног лица да са поднетим програмом/пројектом није конкурисао код неког другог даваоца средстава за те намене;
* техничко-технолошки пројекат са калкулацијом трошкова са ПДВ- ом;
* доказ о власништву над земљиштем и/или објектом на коме се планира градња/адаптација објекта, или сагласност власника земљишта/објекта да се на његовој имовини може изградити, односно реконструисати објекат предвиђени пројектом (доказ о власништву над земљиштем на коме се планира подизање објекта, односно доказ о власништву над објектом препис листа непокретности, односно извод из земљишних књига са назнаком катастерске парцеле на којој је планирано подизање објекта, или на којој се налази објекат (оригинал или оверена копија), уговор о закупу земљишта за подизање објекта са роком важења од најмање 10 година, или уговор о уступању земљишта на коришћење (оригинал или оверена копија);
* изјаву одговорног лица о радовима које планира да изведе, са навођењем локације на којој ће се радови изводити (политичка општина, катастарска општина и катастарска парцела), као и навођењем да је у складу са другим прописима на датој локацији дозвољена градња објекта за привремено складиштење одстрељене дивљачи.

Подносилац пријаве за радове под редним бројем 2. из тачке I. Конкурса уз Пријаву обавезан је да достави следећу документацију:

* одлуку органа управљања о прихватању програма/пројекта са којим се конкурише;
* изјаву одговорног лица да са поднетим програмом/пројектом није конкурисао код неког другог даваоца средстава за те намене;
* извод из годишњег плана газдовања ловиштем са приказом стања фондова дивљачи у ловној години 2020/2021., као и извод из ловне основе са приказом пројектованог стања дивљачи у важећем планском периоду;
* изјаву одговорног лица о врсти и количини одговарајућих хранива и других средстава ради унапређења прихране и здравствене заштите дивљачи које је планирао да набави, са спецификацијом трошкова.

Подносилац пријаве за радове под редним бројем 3. из тачке I. Конкурса уз Пријаву обавезан је да достави следећу документацију:

* одлуку органа управљања о прихватању програма/пројекта са којим се конкурише;
* изјаву одговорног лица да са поднетим програмом/пројектом није конкурисао код неког другог даваоца средстава за те намене;
* изјаву одговорног лица о врсти и количини средстава које је планирао да набави, са спецификацијом трошкова.

Подносилац пријаве за радове под редним бројем 4. из тачке I. Конкурса уз Пријаву обавезан је да достави следећу документацију:

* одлуку органа управљања о прихватању програма/пројекта са којим се конкурише;
* изјаву одговорног лица да са поднетим програмом/пројектом није конкурисао код неког другог даваоца средстава за те намене;
* извод из годишњег плана газдовања ловиштем са приказом стања фонда фазанске дивљачи (*Phasianus colchicus*) при чему је нарочито потребно приказати број јединки који се планира испустити у ловиште из вештачке производње и извод из ловне основе са приказом планираног испуштања фазанске дивљачи у важећем планском периоду;
* изјаву одговорног лица корисника ловишта колико је планирано да се набави фазанске дивљачи из вештачке производње ради испуштања у ловиште у ловној 2020/2021. години

**V.**

Подносилац пријаве може поднети само једну пријаву на Конкурс.

 Подносиоцу пријаве који поднесе више од једне пријаве на Конкурс, све пријаве биће одбачене без разматрања.

Пријаве које се не поднесу на одговарајућем пријавном обрасцу у писаној форми у предвиђеном року, пријаве уз које није приложена одговарајућа документација наведена у Конкурсу, као и пријаве које нису одговарајуће попуњене, неће се узети у разматрање.

Подносилац пријаве може поднети пријаву на Конкурс са садржином за набавку новог теренског возила искључиво ако у протеклих 5 година није извршио набавку теренског возила од средстава Буџетског фонда за развој ловства Републике Србије.

Подносилац пријаве може поднети пријаву на Конкурс са садржином за изградњу/адаптацију објеката за привремено складиштење одстрељене дивљачи на функционалној локацији у ловишту, само ако се дато ловиште у целини, или једним делом, налази у подручју које је решењем Управе за ветерину проглашено зараженим подручјем.

У поступку разматрања предност ће имати пријаве са садржином програмских /пројектних активности које су усмерене на спровођење мониторинга и изградњу/адаптацију објеката за привремено складиштење одстрељене дивљачи на стратешки и функционално значајним локацијама.

У поступку разматрања пријаве ће бити вредноване по следећим критеријумима:

1. релевантност,
2. утицај и изводљивост,
3. институционални и професионални капацитети,
4. буџет пројекта,
5. резултати газдовања ловиштем у претходном периоду.

Поред наведених критеријума, додатни критеријум за вредновање пријава које су на Конкурс поднели корисници ловишта биће и редовност у испуњавању свих обавеза које проистичу из Закона о дивљачи и ловству („Службени гласник РС”, број 18/10) и Закона о накнадама за коришћење јавних добара („Службени гласник РС”, број 95/18).

У поступку разматрања по приспелој пријави, поред наведене документације коју је у обавези да достави Подносилац пријаве Управа за шуме може по потреби затражити и додатне информације од Подносиоца пријаве о програму/пројекту са којим је конкурисао.

**VI.**

За програме/пројекте на унапређивању услова за одрживо управљање популацијама ловних врста дивљачи у ловиштима која се налазе у подручју које је решењем Управе за ветерину проглашено зараженим подручјем, као и подручјем високог ризика од заразне болести Афричке куге свиња могу се уговорити средства у износу највише до 800.000,00 динара по поднетој и прихваћеној пријави, изузетно за програме/пројекте којима је планирана набавка новог теренског возила, могу се уговорити средства у износу највише до 1.200.000,00 динара по поднетој и прихваћеној пријави.

**VII.**

Исплата уговорених средстава за радове из тачке I. Конкурса дефинисаће се уговором о финансирању реализације програма/пројекта, при чему се може исплатити аванс након потписивања уговора, односно пре почетка спровођења активности које су планиране програмом/пројектом у износу до 50% од вредности уговорених радова у 2020. години.

**VIII.**

Међусобна права и обавезе у вези са коришћењем средстава Буџетског фонда за развој ловства Републике Србије у 2020. години, за видове радова који су наведени у тачки I. Конкурсa, утврђују се уговором који закључује Министарство пољопривреде, шумарства и водопривреде – Управа за шуме са Корисником средстава.

**IX.**

Овај конкурс објавити у „Службеном гласнику Републике Србијеˮ.